PMIndiaData/PMIndiaSum huggingface dataset:
କେନ୍ଦ୍ରୀୟ ତାଲିକାରେ ଓବିସି ଉପବର୍ଗୀକରଣ ଅନୁଧ୍ୟାନ ଲାଗି ଗଠିତ ଆୟୋଗଙ୍କ କାର୍ଯ୍ୟକାଳ ବୃଦ୍ଧି କଲେ କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆଜି କେନ୍ଦ୍ରୀୟ ତାଲିକାରେ ଅନ୍ୟାନ୍ୟ ପଛୁଆ ବର୍ଗ (ଓବିସି)ମାନଙ୍କ ଉପବର୍ଗୀକରଣ ପ୍ରସଙ୍ଗର ଅନୁଧ୍ୟାନ ଲାଗି ଗଠିତ ଆୟୋଗଙ୍କ କାର୍ଯ୍ୟକାଳକୁ ନଭେମ୍ବର, 2018 ପର୍ଯ୍ୟନ୍ତ ବୃଦ୍ଧି କରିଛନ୍ତି । ଆୟୋଗ ଅଂଶୀଦାରମାନଙ୍କ ସହିତ ଗଭୀର ଆଲୋଚନା କରିଥିଲେ, ଯେଉଁଥିରେ ରାଜ୍ୟ ସରକାର, ରାଜ୍ୟ ପଛୁଆ ବର୍ଗ ଆୟୋଗ, ବିଭିନ୍ନ ସାମାଜିକ ସଂଗଠନ ଏବଂ ବିଭିନ୍ନ ପଛୁଆ ବର୍ଗର ସାଧାରଣ ନାଗରିମାନେ ସାମିଲ ଥିଲେ । ଆୟୋଗ କାଗଜପତ୍ର, ଉଚ୍ଚ ଶିକ୍ଷାନୁଷ୍ଠାନରେ ନାମ ଲେଖାଉଥିବା ଅନ୍ୟାନ୍ୟ ପଛୁଆ ବର୍ଗଙ୍କର ଜାତିୱାରୀ ବିବରଣୀ ଏବଂ କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ, ରାଷ୍ଟ୍ରାୟତ୍ତ କ୍ଷେତ୍ରର ବ୍ୟାଙ୍କ ଏବଂ ଆର୍ଥିକ ସଂସ୍ଥାନରେ ଜାତିୱାରୀ ଭର୍ତ୍ତିର ରେକର୍ଡ ମଧ୍ୟ ଯାଂଚ କରିଥିଲେ । ବିଶ୍ଳେଷଣ କରାଯାଇଥିବା ତଥ୍ୟରୁ ପ୍ରାପ୍ତ ସୂଚନା ଆଧାରରେ ଆୟୋଗ କହିଥିଲେ ଯେ ରିପୋର୍ଟ ଏବଂ ଉପବର୍ଗ ନିର୍ଦ୍ଧାରଣ ତାଲିକାକୁ ଚୂଡ଼ାନ୍ତ ରୂପ ଦେବା ପୂର୍ବରୁ ରାଜ୍ୟ ଏବଂ ସେମାନଙ୍କ ପଛୁଆ ବର୍ଗ କମିଶନଙ୍କ ସହିତ ଆଲୋଚନାର ପର୍ଯ୍ୟାୟ ଆରମ୍ଭ କରାଯିବା ଉଚିତ ।
ଆଇନ ଏବଂ ନ୍ୟାୟ କ୍ଷେତ୍ରରେ ଭାରତ, ଉଜବେକିସ୍ତାନ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଇନ ଏବଂ ନ୍ୟାୟ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଉଜବେକିସ୍ତାନ ମଧ୍ୟରେ ବୁଝାମଣାପତ୍ର (ଏମଓୟୁ)କୁ ମଞ୍ଜୁରି ମିଳିଛି । ଲାଭ : ଆଇନ ପେସାଦାର, ସରକାରୀ ସଂସ୍ଥା ଏବଂ ସେମାନଙ୍କ ତାଲିମ ଏବଂ ସମାଧାନ ଲାଗି ପ୍ରଭାବୀ ଆଇନ ସହାୟତା ବ୍ୟବସ୍ଥା ମଧ୍ୟରେ ଅଭିଜ୍ଞତାର ବିନିମୟ ଆବଶ୍ୟକତା ଏବଂ ପ୍ରସଙ୍ଗଗୁଡ଼ିକ ପ୍ରତି ଏହି ବୁଝାମଣା ଧ୍ୟାନ ଦେବ । ବୁଝାମଣା ଫଳରେ ସୂଚନା ଆଦାନପ୍ରଦାନ ଗସ୍ତ ଜରିଆରେ ଅଭିଜ୍ଞତାର ବିନିମୟ କ୍ଷେତ୍ରରେ ଉଭୟ ରାଷ୍ଟ୍ରରେ ଆଇନ ସେବା ଯୋଗାଇ ଦେବାରେ ଭାରତ ଏବଂ ଉଜବେକିସ୍ତାନ ମଧ୍ୟରେ ବ୍ୟାପକ ସହଯୋଗ ଉପଲବ୍ଧ ହୋଇପାରିବ । ଏଥିସହିତ ସରକାରୀ ସଂସ୍ଥାଗୁଡ଼ିକର ଆଇନଗତ ସାମର୍ଥ୍ୟ ବୃଦ୍ଧି ସଂକ୍ରାନ୍ତ ତାଲିମ ଉପଲବ୍ଧ ହେବ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଆମେରିକାର ଜାତୀୟ ସୁରକ୍ଷା ପରାମର୍ଶଦାତା ଲେଫ୍ଟନେଣ୍ଟ ଜେନେରାଲ ଏଚ.ଆର.ମେକ୍ମାଷ୍ଟର

ଆମେରିକାର ଜାତୀୟ ସୁରକ୍ଷା ପରାମର୍ଶଦାତା ଲେଫ୍ଟନେଣ୍ଟ ଜେନେରାଲ ଏଚ.ଆର.ମେକ୍ମାଷ୍ଟର ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଲେଫ୍ଟନେଣ୍ଟ ଜେନେରାଲ ଏଚ.ଆର.ମେକ୍ମାଷ୍ଟର ମାର୍କିନ ରାଷ୍ଟ୍ରପତି ଡୋନାଲ୍ଡ ଟ୍ରମ୍ପଙ୍କ ଶୁଭେଚ୍ଛା ବାର୍ତ୍ତା ପ୍ରଧାନମନ୍ତ୍ରୀଙ୍କୁ ଜଣାଇଥିଲେ । ସମ୍ପ୍ରତି ରାଷ୍ଟ୍ରପତି ଟ୍ରମ୍ପଙ୍କ ସହିତ ହୋଇଥିବା ତାଙ୍କର ଫଳପ୍ରଦ ଟେଲିଫୋନ ବାର୍ତ୍ତାଳାପ ବିଷୟରେ ପ୍ରଧାନମନ୍ତ୍ରୀ ସ୍ମରଣ କରିଥିଲେ । ଦୁଇ ଦେଶ ମଧ୍ୟରେ ରଣନୀତିକ ଭାଗିଦାରୀତାର ଗୁରୁତ୍ଵକୁ ଏହି ଟେଲିଫୋନ ବାର୍ତ୍ତାଳାପ ବେଳେ ଉଭୟ ନେତା ଦୋହରାଇଥିଲେ ଏବଂ ସବୁ କ୍ଷେତ୍ରରେ ଭାରତ-ଆମେରିକା ମଧ୍ୟରେ ସମ୍ବନ୍ଧକୁ ଆହୁରି ଆଗେଇନେବା ଲାଗି ପ୍ରାଧାନ୍ୟ ଦେଇଥିଲେ । ଲେଫ୍ଟନେଣ୍ଟ ଜେନେରାଲ ଏଚ.ଆର.ମେକ୍ମାଷ୍ଟର ପ୍ରଧାନମନ୍ତ୍ରୀଙ୍କ ସହିତ ଆଲୋଚନା କାଳରେ ଆଫଗାନିସ୍ତାନ, ପଶ୍ଚିମ ଏସିଆ, କୋରିଆ ଏବଂ ଅନ୍ୟାନ୍ୟ ଅଞ୍ଚଳର ସ୍ଥିତି ନେଇ ନିଜର ମତାମତ ରଖିଥିଲେ । ଆତଙ୍କବାଦ ଭଳି ଆହ୍ୱାନର ମୁକାବିଲା ପାଇଁ ଦୁଇ ଦେଶ ମଧ୍ୟରେ କିଭଳି ଫଳପ୍ରଦ ସମନ୍ଵୟ ଓ ମିଳିତ କାର୍ଯ୍ୟାନୁଷ୍ଠାନ ଗ୍ରହଣ କରାଯାଇପାରିବ ସେଥିନେଇ ବିଚାର ବିମର୍ଶ କରିଥିଲେ । ଏହାଛଡା ଆଞ୍ଚଳିକ ଶାନ୍ତି, ସୁରକ୍ଷା ଓ ସ୍ଥିରତା ପ୍ରସଙ୍ଗ ଉପରେ ମଧ୍ୟ ମେକ୍ମାଷ୍ଟର ପ୍ରଧାନମନ୍ତ୍ରୀଙ୍କ ସହିତ ବିସ୍ତୃତ ଆଲୋଚନା କରିଥିଲେ ।
ରାଜ୍ୟର ବନ୍ୟା ପରିସ୍ଥିତି ନେଇ କର୍ଣ୍ଣାଟକ ମୁଖ୍ୟମନ୍ତ୍ରୀଙ୍କ ସହ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କର୍ଣ୍ଣାଟକର କେତେକ ଭାଗରେ ଉତ୍ପନ୍ନ ବନ୍ୟା ପରିସ୍ଥିତି ନେଇ ସେଠାକାର ମୁଖ୍ୟମନ୍ତ୍ରୀ ଶ୍ରୀ ଏଚଡ଼ି କୁମାରସ୍ଵାମୀଙ୍କ ସହିତ କଥାବାର୍ତ୍ତା କରିଛନ୍ତି । “କର୍ଣ୍ଣାଟକର କେତେକ ଭାଗରେ ବନ୍ୟା ପରିସ୍ଥିତି ନେଇ ସେଠାକାର ମୁଖ୍ୟମନ୍ତ୍ରୀ ଶ୍ରୀ ଏଚଡ଼ି କୁମାରସ୍ଵାମୀଙ୍କ ସହିତ ମୁଁ କଥାବାର୍ତ୍ତା କରିଛି । ଉଦ୍ଧାର ଓ ରିଲିଫ କାର୍ଯ୍ୟ ପାଇଁ କେନ୍ଦ୍ର ସମସ୍ତ ପ୍ରକାର ସମ୍ଭବ ସହାୟତା ଦେବ ବୋଲି କହିଛି । ବନ୍ୟା ପ୍ରଭାବିତ ଅଞ୍ଚଳର ଲୋକଙ୍କ ସୁରକ୍ଷା ଓ ମଙ୍ଗଳ ପାଇଁ ମୁଁ ପ୍ରାର୍ଥନା କରୁଛି”, ବୋଲି କହିଛନ୍ତି ପ୍ରଧାନମନ୍ତ୍ରୀ ।
ନଭ ସମ୍ଭତ୍ସର ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ନଭ ସମ୍ଭତ୍ସରର ଶୁଭ ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି । ବିକ୍ରମ ସମ୍ଭତ ୨୦୭୯ ସମସ୍ତଙ୍କ ଜୀବନରେ ନୂତନ ଉତ୍ସାହ ଏବଂ ନୂତନ ଆନନ୍ଦ ଆଣୁ ବୋଲି ସେ ଇଚ୍ଛା ପ୍ରକଟ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆପଣ ସମସ୍ତଙ୍କୁ ନଭ ସମ୍ଭତ୍ସରର ଶୁଭେଚ୍ଛା । ବିକ୍ରମ ସମ୍ଭତ ୨୦୭୯ ସମସ୍ତଙ୍କ ଜୀବନରେ ନୂତନ ଉତ୍ସାହ ଏବଂ ନୂତନ ଉଦ୍ଦୀପନା ନେଇ ଆସୁ ।”
ଆନ୍ତର୍ଜାତିକ ମହାଦେଶୀୟ ବୈଜ୍ଞାନିକ ଖନନ କାର୍ଯ୍ୟକ୍ରମରେ ଭାରତର ସଦସ୍ୟତା ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକ ଭୂ-ତତ୍ତ୍ୱ ବିଜ୍ଞାନ ସମ୍ପର୍କରେ ଗବେଷଣାରତ ଜର୍ମାନ ଗବେଷଣା କେନ୍ଦ୍ର Helmholtz Centre Potsdam GFZ ସହ ବୁଝାମଣା ପତ୍ର ସ୍ୱାକ୍ଷର କରି ଆନ୍ତର୍ଜାତିକ ମହାଦେଶୀୟ ବୈଜ୍ଞାନିକ ଡ୍ରିଲିଂ କାର୍ଯ୍ୟକ୍ରମ ICDPର ସଭ୍ୟ ପଦ ପାଇଁ ପ୍ରସ୍ତାବ ଅନୁମୋଦନ ଲାଭ କରିଛି । ସରକାରୀ ପାଣ୍ଠିରୁ ଏଥିପାଇଁ ଅର୍ଥ ଉପଲବ୍ଧ ହେବ । (Public Law Foundation of the State of Brandenburg, Germany) । ICDP ସହ ପାଞ୍ଚ ବର୍ଷ ପାଇଁ ସଭ୍ୟ ପଦ ନିମନ୍ତେ ବୁଝାମଣା ପତ୍ର ସ୍ୱାକ୍ଷର ଦ୍ୱାରା ଭାରତ କୋୟନା ଅଞ୍ଚଳରେ ଗଭୀର ଖନନ ଏବଂ ତତସଂଲଗ୍ନ ଅନୁସନ୍ଧାନ ପାଇଁ ଏହି କାର୍ଯ୍ୟରେ ଆନ୍ତର୍ଜାତିକ ସ୍ତରରେ ବିଶେଷ ଦକ୍ଷତା ଥିବା ବିଶେଷଜ୍ଞମାନଙ୍କୁ ନିଯୁକ୍ତ କରିପାରିବ । ସଭ୍ୟପଦ ବୁଝାମଣାର ଅଂଶ ସ୍ୱରୂପ ଭାରତ ICDPର ଦୁଇଟି ପ୍ୟାନେଲ, କାର୍ଯ୍ୟକାରୀ ସମିତି ଏବଂ ଗଭର୍ଣ୍ଣର ଆସେମ୍ବ୍ଲିରେ ଆସନ ପାଇବ । ଏହା ସହିତ ICDP ବୈଷୟିକ ଏବଂ ପରଚାଳନାଗତ ସହାୟତା ଯୋଗାଇବା ସହ ପ୍ରମୁଖ ବୈଜ୍ଞାନିକ କ୍ଷେତ୍ର ନମୁନା ଏବଂ ତଥ୍ୟ ପରିଚାଳନା କ୍ଷେତ୍ରରେ କର୍ମଚାରୀମାନଙ୍କୁ ତାଲିମ ପ୍ରଦାନ କରି କ୍ଷମତା ବୃଦ୍ଧି ଦିଗରେ ସହାୟତା କରିବା ସଙ୍ଗେ ସଙ୍ଗେ ଭୂ-ତତ୍ତ୍ୱ ବିଜ୍ଞାନ ମନ୍ତ୍ରଣାଳୟ ଦ୍ୱାରା ହାତକୁ ନିଆଯାଇଥିବା କୋୟନା ଅଞ୍ଚଳରେ ଗଭୀର ଖନନ ପରିଯୋଜନା ପାଇଁ କର୍ମଶାଳାର ଆୟୋଜନରେ ସହାୟତା ଯୋଗାଇବ । ICDPର ସଭ୍ୟ ହିସାବରେ ଭାରତର ବୈଜ୍ଞାନିକ ଏବଂ ଇଞ୍ଜିନିୟରମାନେ ICDP ଦ୍ୱାରା ଆର୍ଥିକ ସହାୟତା ଦିଆଯାଉଥିବା ସମସ୍ତ କର୍ମଶାଳା ଏବଂ ଖନନ ପରିଯୋଜନାରେ ଅଂଶ ଗ୍ରହଣ କରିବା ଓ ନିଜର ପ୍ରସ୍ତାବ ଦେବାର ଅଧିକାର ପାଇବା ସହ ICDP ପରିଯୋଜନାଗୁଡିକର ସମସ୍ତ ତଥ୍ୟ-ପରିଣାମ ମଧ୍ୟ ସେମାନଙ୍କୁ ମିଳିପାରିବ । ଏହା ଭୂମିକମ୍ପ ପ୍ରକ୍ରିୟାକୁ ଭଲଭାବେ ଅନୁଧ୍ୟାନ କରିବାରେ ସାହାଯ୍ୟ କରିବା ସହ ଭୂକମ୍ପନର ଉତ୍ପତ୍ତି ଉପରେ ବିଶେଷ ଆଲୋକପାତ କରିବ ।
କର୍ଣ୍ଣାଟକ ଲିଙ୍ଗାୟତ ଶିକ୍ଷା ସମିତିର ଶତବାର୍ଷିକୀ ସମାରୋହରେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କର୍ଣ୍ଣାଟକର ବେଲାଗାଭିଠାରେ କର୍ଣ୍ଣାଟକ ଲିଙ୍ଗାୟତ ଶିକ୍ଷା ସମିତିର ଶତବାର୍ଷିକୀ ସମାରୋହରେ ଯୋଗ ଦେଇଥିଲେ । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ଏକବିଂଶ ଶତାବ୍ଦୀରେ ଯୁବ ପିଢୀ ଭାରତକୁ ନୂତନ ସୋପାନରେ ପହଞ୍ଚାଇବେ । ଏଥିଲାଗି ଆମେ ଦକ୍ଷ ଯୁବ ଶକ୍ତି ଆବଶ୍ୟକ କରୁଛୁ । ଦେଶ ପାଇଁ ଗବେଷଣା, ନବସୃଜନ ଓ ଗବେଷଣାଲବ୍ଧ ଜ୍ଞାନର ପରିପ୍ରସାର ଏକାନ୍ତ ଆବଶ୍ୟକ । ପ୍ରଧାନମନ୍ତ୍ରୀ କହିଥିଲେ ଯେ, କେନ୍ଦ୍ର ସରକାର କେବେହେଲେ ସରଳ ଜନତାଙ୍କୁ ଅସୁବିଧାରେ ପକାଇବେ ନାହିଁ । କିନ୍ତୁ ଯେଉଁମାନେ ଭ୍ରଷ୍ଟାଚାରୀ ଓ ଦୋଷୀ ସେମାନଙ୍କ ଦଣ୍ଡ ବିଧାନକୁ ସୁନିଶ୍ଚିତ କରିବା ଦିଗରେ ପ୍ରୟାସ କରିବେ ।
ପାରାଲିମ୍ପିକ୍ସ କ୍ରୀଡାରେ ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ଜିତିଥିବା କୃଷ୍ଣ ନାଗରଙ୍କୁ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଛନ୍ତି

ଟୋକିଓ ପାରାଲିମ୍ପିକ୍ସ କ୍ରୀଡାରେ ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ଜିତିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୃଷ୍ଣ ନାଗରଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ଟୋକିଓ ପାରାଲିମ୍ପିକ୍ସରେ ଆମର ବ୍ୟାଡମିଣ୍ଟନ ଖେଳାଳିଙ୍କ ଉନ୍ନତି ଦେଖି ଖୁସି । @Krishnanagar99 ଙ୍କ ଉଲ୍ଲେଖନୀୟ ପ୍ରଦର୍ଶନ ପ୍ରତ୍ୟେକ ଭାରତୀୟଙ୍କ ମୁହଁରେ ହସ ଆଣିଛି । ସ୍ୱର୍ଣ୍ଣ ପଦକ ଜିତିବା ପାଇଁ ତାଙ୍କୁ ଅଭିନନ୍ଦନ । ଆଗାମୀ ଉଦ୍ୟମ ପାଇଁ ତାଙ୍କୁ ଶୁଭେଚ୍ଛା ।
ଛତିଶଗଡ ରାଜ୍ୟର ସୁକମା, ଦାନ୍ତେୱାଡା ଓ ବିଜାପୁର ଜିଲ୍ଲାରେ ଆଭ୍ୟନ୍ତରୀଣ ଅଞ୍ଚଳରୁ ସିଆରପିଏଫରେ କନେଷ୍ଟବଳ ନିଯୁକ୍ତି ପାଇଁ ଆଦିବାସୀ ଯୁବକଙ୍କୁ ସୁବିଧା ଦେବା ପାଇଁ ଶିକ୍ଷାଗତ ଯୋଗ୍ୟତା କୋହଳ କରିବାକୁ କ୍ୟାବିନେଟରେ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର ମନ୍ତ୍ରିମଣ୍ଡଳ ବୈଠକରେ ଦକ୍ଷିଣ ଛତିଶଗଡର ତିନିଟିଜିଲ୍ଲା ଯଥା ବିଜାପୁର, ଦାନ୍ତେୱାଡା ଓ ସୁକମାରେ ୪୦୦ ସିଆରପିଏଫ କନଷ୍ଟେବଳ ନିଯୁକ୍ତି ନିମନ୍ତେ ଶିକ୍ଷାଗତ ଯୋଗ୍ୟତା ଦଶମରୁ ଅଷ୍ଟମ ଶ୍ରେଣୀ କରିବା ଏକ ପ୍ରସ୍ତାବ ଅନୁମୋଦିତ ହୋଇଛି । କେନ୍ଦ୍ର ଗୃହ ବ୍ୟାପାର ମନ୍ତ୍ରଣାଳୟ ପକ୍ଷରୁ ଏ ସଂକ୍ରାନ୍ତ ପ୍ରସ୍ତାବ ଦିଆଯାଇଥିଲା । ଏହି ସବୁ ଜିଲ୍ଲାରେ ଆଭ୍ୟନ୍ତରୀଣ ଅଞ୍ଚଳରେ ସ୍ଥାନୀୟ ଖବର କାଗଜ ଜରିଆରେ ବ୍ୟାପକ ପ୍ରଚାର କରି ନିଯୁକ୍ତି ର‌୍ୟାଲି ପାଇଁ ସଚେତନତା ସୃଷ୍ଟି କରିବା ସହ ନୂତନ ଭାବେ ନିଯୁକ୍ତି କନଷ୍ଟେବଳମାନଙ୍କୁ ସେମାନଙ୍କର ପ୍ରଶିକ୍ଷଣ କାଳରେ ଆନୁଷ୍ଠାନିକ ଶିକ୍ଷା ପ୍ରଦାନ ପାଇଁ ମଧ୍ୟ କୁହାଯାଇଛି । ଛତିଶଗଡ ରାଜ୍ୟର ବିଜାପୁର, ଦାନ୍ତେୱାଡା ଓ ସୁକମା ଜିଲ୍ଲାର ଆଭ୍ୟାନ୍ତରୀଣ ଅଞ୍ଚଳର ୪୦୦ ଆଦିବାସୀ ଯୁବକ ଏଥିପାଇଁ ନିଯୁକ୍ତି ସୁଯୋଗ ପାଇବେ । ନିଯୁକ୍ତି ଲାଗି ଶାରୀରିକ ଦକ୍ଷତାରେ ମଧ୍ୟ କୋହଳତା ନେଇ ଗୃହବ୍ୟପାର ମନ୍ତ୍ରଣାଳୟ ପକ୍ଷରୁ ଅବଗତ କରାଯିବ । କେନ୍ଦ୍ରୀୟ ସଶସ୍ତ୍ର ପୁଲିସ ବଳର ଏକ ଅଙ୍ଗ ଭାବ ସିଆରପିଏଫ ମୌଳିକତଃ ଆଇନ ଶୃଙ୍ଖଳା ରକ୍ଷା, ଆତଙ୍କବାଦ ନିରୋଧୀ କାର୍ଯ୍ୟାନୁଷ୍ଠାନ, ଆଭ୍ୟନ୍ତରୀଣ ସୁରକ୍ଷା ଇତ୍ୟାଦି କାର୍ଯ୍ୟ କରିଥାଏ । ଏକ ନିତ୍ୟାନ୍ତ ଜରୁରୀ ଆବଶ୍ୟକତା ସ୍ୱରୂପ ସିଆରପିଏଫ ୪୦୦ସ୍ଥାନୀୟ ଆଦିବାସୀ ଯୁବକଙ୍କୁ କନଷ୍ଟେବଳ (ସାଧାରଣ କର୍ତ୍ତବ୍ୟ) ଭାବେ ଛତିଶଗଡରେ ଅପେକ୍ଷାକୃତ ଅନଗ୍ରସର ଜିଲ୍ଲାରୁ ନିଯୁ୍‌କ୍ତି ଦେବାକୁ ପ୍ରସ୍ତାବ ଦେଇଛି । ଚାକିରିରେ ନ୍ୟୂନତମ ଶିକ୍ଷାଗତ ଯୋଗ୍ୟତା ଯାହାକି ଦଶମ ଶ୍ରେଣୀ ରଖାଯାଇଛି ସେଥିରେ ଉତ୍ତୀର୍ଣ୍ଣ ହେବା ପରେ ଯାଇ ସେମାନେ ଚାକିରିରେ ଯାଇ ସେମାନେ ଚାକିରିରେ ସ୍ଥାୟୀ ହେବେ । ସେଥିପାଇଁ ଏହି ନବନିଯୁକ୍ତିୟମାନଙ୍କ ଆନୁଷ୍ଠାନିକ ଶିକ୍ଷା ପ୍ରଦାନ କରାଯିବ । ସିଆରପିଏଫ ପକ୍ଷରୁ ପାଠ୍ୟପୁସ୍ତକ ଓ ତାଲିମ ଯୋଗାଇ ଦିଆଯିବ । ନବନିଯୁକ୍ତମାନଙ୍କ ଶିକ୍ଷାଗତ ଯୋଗ୍ୟତା ହାସଲ ନିମନ୍ତେ ଆବଶ୍ୟକ ହେଲେ ସେମାନଙ୍କ ପ୍ରଶିକ୍ଷଣ ଅବଧିକୁ ମଧ୍ୟ ବଢାଯାଇପାରିବ । ସେମାନଙ୍କୁ ଦଶମ ଶ୍ରେଣୀ ପରୀକ୍ଷାରେ ବସିବା ପାଇଁ କେନ୍ଦ୍ର ଓ ରାଜ୍ୟ ସରକାରଙ୍କ ଦ୍ୱାରା ପଞ୍ଜୀକୃତ ଜାତୀୟ ମୁକ୍ତ ବିଦ୍ୟାଳୟ ପ୍ରତିଷ୍ଠାନର ପଞ୍ଜୀକୃତ କରାଯିବ । ୨୦୧୬-୧୭ରେ ସିଆରପିଏଫର ଚାରିଟି ଜିଲ୍ଲା ଯଥା ବିଜାପୁର, ଦାନ୍ତେୱାଡା,ନାରାୟଣପୁର ଓ ସୁକମାରୁ ତଫସିଲଭୁକ୍ତ ଉପଜାତି ପ୍ରାର୍ଥୀଙ୍କୁ ନିଯୁକ୍ତି ନେଇ ବସ୍ତରୀୟ ବାଟାଲିୟନ ଗଠନ କରିଥିଲା । ମାତ୍ର ସ୍ଥାନୀୟ ଯୁବକଙ୍କ ଶିକ୍ଷାଗତ ଯୋଗ୍ୟତା ଦଶମ ପାସ ଅଭାବରୁ ଏହା ସଫଳ ହୋଇପାରି ନ ଥିଲା ।
ଭାରତରେ ବିମାନଯାତ୍ରାର ଗଣତନ୍ତ୍ରୀକରଣ ସମ୍ପର୍କରେ କେନ୍ଦ୍ର ମନ୍ତ୍ରୀ ଶ୍ରୀ ଜ୍ୟୋତିରାଦିତ୍ୟ ଏମ ସିନ୍ଧିଆଙ୍କ ଦ୍ୱାରା ଲିଖିତ ପ୍ରବନ୍ଧକୁ ଶେୟାର କଲେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ

ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ କେନ୍ଦ୍ରମନ୍ତ୍ରୀ ଜ୍ୟୋତିରାଦିତ୍ୟ ଏମ ସିନ୍ଧିଆଙ୍କ ଦ୍ୱାରା ଲିଖିତ ପ୍ରବନ୍ଧ ଭାରତରେ ବିମାନ ଯାତ୍ରାର ଗଣତନ୍ତ୍ରୀକରଣ ଶେୟାର କରାଯାଇଛି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟ୍ୱିଟ କରିଛନ୍ତି; “ଭାରତରେ ‘ବିମାନ ଯାତ୍ରାର ଗଣତନ୍ତ୍ରୀକରଣ’ ସମ୍ପର୍କରେ ଲେଖିଛନ୍ତି କେନ୍ଦ୍ରମନ୍ତ୍ରୀ @ଜେଏମ_ସିନ୍ଧିଆ ।”
ଉଗାଣ୍ଡା ଗସ୍ତ ସମୟରେ ପ୍ରଧାନମନ୍ତ୍ରୀଙ୍କ ବିବୃତି

ମହାମହିମ ରାଷ୍ଟ୍ରପତି ମୁସେଭେନୀ, ସମ୍ମାନୀୟ ପ୍ରତିନିଧି ମଣ୍ଡଳୀ, ଗଣମାଧ୍ୟମର ବନ୍ଧୁଗଣ, ଏହା ମୋର ସୌଭାଗ୍ୟ ଯେ ଦୁଇ ଦଶନ୍ଧି ପରେ ଭାରତର ପ୍ରଧାନମନ୍ତ୍ରୀଙ୍କର ପ୍ରଥମ ଦ୍ୱିପାକ୍ଷୀକ ଯାତ୍ରା ପାଇଁ ମୋର ଉଗାଣ୍ଡା ଆସିବାର ହେଲା । ରାଷ୍ଟ୍ରପତି ମୁସେଭେନୀ ହେଉଛନ୍ତି ଭାରତର ବହୁତ ପୁରାତନ ବନ୍ଧୁ । ମୁଁ ମଧ୍ୟ ତାଙ୍କ ସହିତ ଅନେକ ଦିନରୁ ପରିଚିତ । 2007ରେ ଯେତେବେଳେ ମୁଁ ଗୁଜରାଟର ମୁଖ୍ୟମନ୍ତ୍ରୀ ଭାବେ ଏଠାକୁ ଆସିଥିଲି, ସେ ସମୟର ଯାତ୍ରାର ମଧୁର ସ୍ମୃତି ଆଜି ମଧ୍ୟ ମୋ ମାନସ ପଟରେ ଉଜ୍ଜୀବିତ ରହିଛି ଏବଂ ଆଜି ରାଷ୍ଟ୍ରପତିଙ୍କ ଉଦାର ଶବ୍ଦ, ଏବଂ ଆମର ଆଡମ୍ବରପୂର୍ଣ୍ଣ ସ୍ୱାଗତ-ସତ୍କାର ଏବଂ ସମ୍ମାନ ପାଇଁ ମୁଁ ତାଙ୍କୁ ହୃଦୟର ସହିତ ଜ୍ଞୃତଜ୍ଞତା ଜ୍ଞାପନ କରୁଛି । ବନ୍ଧୁଗଣ, ଭାରତ ଏବଂ ଉଗାଣ୍ଡା ମଧ୍ୟରେ ଯୁଗ ଯୁଗ ଧରି ପୁରାତନ ତଥା ଐତିହାସିକ ସଂପର୍କ ଏବେବି ମଜବୁତ ରହିଛି । ଉଗାଣ୍ଡା ସର୍ବଦା ଆମ ହୃଦୟର ଅତି ନିକଟରେ ରହିଛି ଏବଂ ରହିବ ମଧ୍ୟ । ଉଗାଣ୍ଡାର ଅର୍ଥନୈତିକ ପ୍ରଗତି ଏବଂ ରାଷ୍ଟ୍ରୀୟ ବିକାଶର ପ୍ରୟାସରେ ଭାରତ ସର୍ବଦା ସାଙ୍ଗରେ ରହିଆସିଛି । ପ୍ରଶିକ୍ଷଣ, ଦକ୍ଷତା ବିକାଶ, ପ୍ରଯୁକ୍ତି ବିଦ୍ୟା, ଭିତ୍ତିଭୂମି ଆଦି ଆମ ସହଯୋଗର ପ୍ରମୁଖ କ୍ଷେତ୍ର ରହିଆସିଛି । ଭବିଷ୍ୟତରେ ମଧ୍ୟ ଆମେ ଉଗାଣ୍ଡାର ଆବଶ୍ୟକତା ଏବଂ ପ୍ରାଥମିକତା ଅନୁଯାୟୀ ସହଯୋଗ ଜାରି ରଖିବୁ । ଉଗାଣ୍ଡାର ଜନସାଧାରଣଙ୍କ ପ୍ରତି ଆମ ବନ୍ଧୁତ୍ୱର ଭାବନା ସ୍ୱରୂପ ଭାରତ ସରକାର ଉଗାଣ୍ଡା କ୍ୟାନସର ଇନଷ୍ଟିଟ୍ୟୁଟ, କାମ୍ପାଲାକୁ ଏକ ଅତ୍ୟାଧୁନିକ କ୍ୟାନସର ଚିକିତ୍ସା ମେସିନ ଉପହାର ଭାବେ ପ୍ରଦାନ କରିବାକୁ ନିଷ୍ପତ୍ତି ନେଇଛୁ । ଏହା ଜାଣି ମୁଁ ଅତ୍ୟନ୍ତ ଖୁସି ଯେ ଏହି ମେସିନ ଆମ ଉଗାଣ୍ଡା ବନ୍ଧୁମାନଙ୍କ ସହିତ ପୂର୍ବ ଆଫ୍ରିକା ଦେଶଗୁଡିକର ବନ୍ଧୁମାନଙ୍କର ଆବଶ୍ୟକତାକୁ ପୂରା କରିପାରିବ । ଉଗାଣ୍ଡାରେ ଶକ୍ତି ଭିତ୍ତିଭୂମିର ଏବଂ କୃଷି ତଥା ଡାଏରୀ କ୍ଷେତ୍ରର ବିକାଶ ପାଇଁ ଆମେ ପ୍ରାୟ 200 ନିୟୁତ ଡଲାରର ଦୁଇସ୍ତରୀୟ ଋଣ ସହାୟତା ପ୍ରସ୍ତାବକୁ ଅନୁମୋଦନ କରିଛୁ । ସାମରିକ ପ୍ରଶିକ୍ଷଣରେ ଆମ ସହଯୋଗର ଲମ୍ବା ଇତିହାସ ରହିଛି । ଆମେ ଏହି ସହଯୋଗକୁ ଆହୁରୀ ଅଧିକ ମଜବୁତ କରିବା ପାଇଁ ପ୍ରସ୍ତୁତ । ଆମେ ଉଗାଣ୍ଡା ସେନା ପାଇଁ ଆହୁରୀ ଅଧିକ ବେସାମରିକ କାର୍ଯ୍ୟରେ ବ୍ୟବହାର ହେବାକୁ ଥିବା ଯାନବାହନ ଏବଂ ଆମ୍ବୁଲାନ୍ସ ପ୍ରଦାନ କରିବା ପାଇଁ ନିଷ୍ପତ୍ତି ମଧ୍ୟ ନେଇଛୁ । ବାଣିଜ୍ୟ ଏବଂ ପୁଞ୍ଜି ନିବେଶ କ୍ଷେତ୍ରରେ ଆମ ସଂପର୍କ ଆହୁରି ମଜବୁତ ହେଉଛି । କାଲି ରାଷ୍ଟ୍ରପତିଙ୍କ ଉପସ୍ଥିତିରେ ଦୁଇ ଦେଶର ପ୍ରମୁଖ ବାଣିଜ୍ୟ ନେତୃମଣ୍ଡଳୀଙ୍କ ସହିତ ଆଲୋଚନା କରି ଏହି ସଂପର୍କକୁ ଆହୁରି ଅଧିକ ମଜବୁତ କରିବା ପାଇଁ ସୁଯୋଗ ମୋତେ ମିଳିବ । ବନ୍ଧୁଗଣ, ଉଗାଣ୍ଡାରେ ବସବାସ କରୁଥିବା ଭାରତୀୟ ବଂଶୋଦ୍ଭବଙ୍କ ପ୍ରତି ରାଷ୍ଟ୍ରପତିଙ୍କ ଶ୍ରଦ୍ଧା ପାଇଁ ମୁଁ ତାଙ୍କୁ ହୃଦୟର ସହିତ ଜ୍ଞୃତଜ୍ଞତା ଜ୍ଞାପନ କରୁଛି । ଗୋଟିଏ କଠିନ ସମୟ ପରେ, ରାଷ୍ଟ୍ରପତିଙ୍କ କୁଶଳ ଏବଂ ମଜବୁତ ନେତୃତ୍ୱରେ ଆଜି ଭାରତୀୟ ବଂଶୋଦ୍ଭବ ଉଗାଣ୍ଡାର ସାମାଜିକ ଏବଂ ଅର୍ଥନୈତିକ ଜୀବନରେ ଭରପୂର ସହଯୋଗ କରୁଛନ୍ତି । ମୁଁ ଅତ୍ୟନ୍ତ ଖୁସି ଯେ ଆଜି ସଂଧ୍ୟାରେ ଭାରତୀୟ ବଂଶୋଦ୍ଭବମାନଙ୍କ ସହିତ ମୋର କାର୍ଯ୍ୟକ୍ରମରେ ରାଷ୍ଟ୍ରପତି ନିଜେ ଉପସ୍ଥିତ ରହିବେ । ତାଙ୍କର ଏହି ସ୍ୱତନ୍ତ୍ର ଉପସ୍ଥିତି ପାଇଁ ମୁଁ ଭାରତ ତରଫରୁ ତାଙ୍କୁ ଅଭିନନ୍ଦନ ଜଣାଉଛି । କାଲି ଦିନରେ ମୋତେ ଉଗାଣ୍ଡାର ସଂସଦକୁ ସମ୍ବୋଧିତ କରିବାର ସୌଭାଗ୍ୟ ମଧ୍ୟ ମିଳିବ, ଏହି ସୌଭାଗ୍ୟ ପ୍ରାପ୍ତ କରିଥବା ଭାରତୀୟ ପ୍ରଧାମନ୍ତ୍ରୀଙ୍କ ମଧ୍ୟରେ ମୁଁ ହେଉଛି ପ୍ରଥମ । ଏହି ବିଶେଷ ସମ୍ମାନ ପାଇଁ ମୁଁ ରାଷ୍ଟ୍ରପତିଙ୍କୁ ଏବଂ ଉଗାଣ୍ଡା ସଂସଦକୁ ହୃଦୟର ସହିତ ଜ୍ଞୃତଜ୍ଞତା ଜ୍ଞାପନ କରୁଛି । ବନ୍ଧୁଗଣ, ଭାରତ ଏବଂ ଉଗାଣ୍ଡା, ଦୁଇଟି ହେଉଛି ଯୁବ ପ୍ରଧାନ ଦେଶ । ଦୁଇ ଦେଶର ସରକାରଙ୍କ ଆଶା ଆକାଂକ୍ଷାକୁ ପୂରଣ କରିବାର ଉତ୍ତରଦାୟୀତ୍ୱ ଯୁବଗୋଷ୍ଠିଙ୍କର ରହିଛି ଏବଂ ଏହି ପ୍ରୟାସରେ ଆମେ ପରସ୍ପର ସହିତ ସହଯୋଗ କରିବା ପାଇଁ ସଂପୂର୍ଣ୍ଣ ଭାବେ ପ୍ରତିଶୃତିବଦ୍ଧ । 125 କୋଟି ଭାରତୀୟଙ୍କ ତରଫରୁ ଉଗାଣ୍ଡାର ଜନସାଧାରଣଙ୍କର ପ୍ରଗତି ଏବଂ ସମୃଦ୍ଧି ପାଇଁ ହାର୍ଦ୍ଦିକ ଶୁଭକାମନା ଜଣାଉଛି ।
ଉପଭୋକ୍ତା ସଂରକ୍ଷଣ ଓ ବିଧି ପରିମାପ ବିଜ୍ଞାନ କ୍ଷେତ୍ରରେ ମରିସସ ସହ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ମରିସସ ମଧ୍ୟରେ ଉପଭୋକ୍ତା ସଂରକ୍ଷଣ ଏବଂ ବିଧି ପରିମାପ ବିଜ୍ଞାନ ବିଷୟରେ ବୁଝାମଣା (ଏମଓୟୁ)କୁ ମଞ୍ଜୁର କରିଛନ୍ତି । ଲାଭ : – ପ୍ରସ୍ତାବିତ ଏମଓୟୁ ଉଭୟ ଦେଶର ଦ୍ୱିପାକ୍ଷିକ ସମ୍ପର୍କ ପାଇଁ ଲାଭଦାୟକ । ଏହାଦ୍ୱାରା ଉପଭୋକ୍ତା ସଂରକ୍ଷଣ କ୍ଷେତ୍ରରେ ସହଯୋଗକୁ ପ୍ରୋତ୍ସାହନ ଦେବାରେ ସହାୟତା ମିଳିପାରିବ ଏବଂ ସୂଚନା ବିନିମୟ କରିବା ଏବଂ ଉଭୟ ଦେଶରେ ହୋଇଥିବା ବିକାଶର ପାରସ୍ପରିକ ଲାଭ ମିଳିପାରିବ । ବୁଝାମଣା ଦ୍ୱାରା ଉପଭୋକ୍ତା ସଂରକ୍ଷଣ ଏବଂ ବିଧି ପରିମାପ ବିଜ୍ଞାନ କ୍ଷେତ୍ରରେ ସମାବେଶୀ ନିରନ୍ତର ଏବଂ ଦୃଢ଼ ବିକାଶକୁ ପ୍ରୋତ୍ସାହନ ମିଳିବ । ଯାହାଦ୍ୱାରା ଭ୍ରମାତ୍ମକ ବିଜ୍ଞାପନ, ଟେଲିମାର୍କେଟିଂ, ବହୁସ୍ତରୀୟ ମାର୍କେଟିଂ ଏବଂ ଇ-କମର୍ସ ଭଳି ନୂତନ ଆହ୍ୱାନର ମୁକାବିଲା କରାଯାଇପାରିବ । ବୁଝାମଣା ଜାତୀୟ ଏବଂ ଅନ୍ତର୍ଜାତୀୟ ମାନକର ସନ୍ଧାନକୁ ସୁନିଶ୍ଚିତ କରିବ, ଯାହାଦ୍ୱାରା ନୂତନ ଆହ୍ୱାନର ମୁକାବିଲା କରିବାରେ ବିଶେଷଜ୍ଞତାର ନୂତନ କ୍ଷେତ୍ର ବିକାଶିତ ହେବ । ଏମଓୟୁ ଦ୍ୱାରା ସମୟ ବ୍ୟବଧାନରେ ସୂଚନା ଏବଂ ଆଦାନ-ପ୍ରଦାନ ଏବଂ ପ୍ରଶିକ୍ଷଣ କାର୍ଯ୍ୟକ୍ରମ ଦ୍ୱାରା ସୁଶାସନ ଏବଂ ଉପଭୋକ୍ତାଙ୍କ ସ୍ୱାର୍ଥର ମୁକାବିଲା କରିବାରେ ଲାଭକାରୀ ବିଶେଷଜ୍ଞତା ସୁନିଶ୍ଚିତ ହେବ ।
ଜାପାନ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ବାର୍ଷିକ ଶିଖର ସମ୍ମିଳନୀ ପାଇଁ ନଭେମ୍ବର ୧୦ରୁ ୧୨ତାରିଖ ପର୍ଯ୍ୟନ୍ତ ମୁଁ ଜାପାନ ଗସ୍ତରେ ଯିବି । ପ୍ରଧାନମନ୍ତ୍ରୀ ଭାବେ ଜାପାନକୁ ଏହା ମୋ’ର ଦ୍ୱିତୀୟ ଗସ୍ତ । ଜାପାନ ସହ ଆମର ଭାଗିଦାରୀ ଏକ ସ୍ୱତନ୍ତ୍ର ରଣନୀତି ଓ ଆନ୍ତର୍ଜାତିକ ସହଭାଗିତା ଭାବେ ବିଶେଷତ୍ୱ ବହନ କରେ । ବୌଦ୍ଧ ଐତିହ୍ୟ, ଗଣତାନ୍ତ୍ରିକ ମୂଲ୍ୟବୋଧ ସହ ଉନ୍ମୁକ୍ତ,ସାମଗ୍ରିକ ଓ ନୀତି-ଆଧାରିତ ବିଶ୍ୱ ପାଇଁ ପ୍ରତିବଦ୍ଧତା ନିମନ୍ତେ ଭାରତ ଓ ଜାପାନ ପରସ୍ପରକୁ ଗୋଟିଏ ନଜରରେ ଦେଖିଥାନ୍ତି । ଏବେ, ଭାରତରେ ଶୀର୍ଷ ପୁଞ୍ଜି ନିବେଶକଙ୍କ ମଧ୍ୟରୁ ଜାପାନ ଏକ । କିନ୍ତୁ ବହୁ ଜାପାନୀ କମ୍ପାନୀ ଯାହାକି ଭାରତରେ ଘରେ ଘରେ ପରିଚିତ, ସେସବୁ ଅନେକ ଦଶନ୍ଧି ଧରି ଭାରତୀୟ ଅର୍ଥବ୍ୟବସ୍ଥାର କ୍ଷମତା ବୃଦ୍ଧି ଦିଗରେ ପ୍ରତିଶ୍ରୁତିବଦ୍ଧ । ଟୋକିଓରେ ମୁଁ ଭାରତ ଓ ଜାପାନର ଶୀର୍ଷ ବ୍ୟବସାୟୀଙ୍କ ସହ ବିସ୍ତୃତ ଆଲୋଚନା କରିବି । ଆମର ବାଣିଜ୍ୟ ଓ ନିବେଶ ସମ୍ପର୍କକୁ ଅଧିକ ସୁଦୃଢ଼ କରିବା ଦିଗରେ ପଦକ୍ଷେପ ନେବି । ଗସ୍ତ ସମୟରେ ମହାମାନ୍ୟ ସମ୍ରାଟଙ୍କୁ ସାକ୍ଷାତ କରିବାର ମଧ୍ୟ ମୋତେ ସୁଯୋଗ ମିଳିଛି । ଟୋକିଓରେ ନଭେମ୍ବର ୧୧ ତାରିଖରେ ପ୍ରଧାନମନ୍ତ୍ରୀ ସିଞ୍ଜୋ ଆବେଙ୍କୁ ସାକ୍ଷାତ କରିବା ସମୟରେ ଆମର ଦ୍ୱିପାକ୍ଷିକ ସହଯୋଗର ସମସ୍ତ ଦିଗକୁ ସମୀକ୍ଷା କରିବୁ । ନଭେମ୍ବର ୧୨ତାରିଖରେ ପ୍ରଧାନମନ୍ତ୍ରୀ ଆବେ ଓ ମୁଁ ପ୍ରସିଦ୍ଧ ସିଙ୍କୋସେନ(ଜାପାନୀ ବୁଲେଟ୍ ଟ୍ରେନ୍)ରେ କୋବେ ଗସ୍ତ କରିବୁ । ସିଙ୍କୋସନ୍ ଜ୍ଞାନକୌଶଳକୁ ପ୍ରସ୍ତାବିତ ମୁମ୍ବାଇ-ଅହମ୍ମଦାବାଦ ଦୃତ ରେଳପଥ ସେବା ପାଇଁ ଉପଯୋଗ କରାଯିବ । ଆମେ ଉଭୟ ମଧ୍ୟ କୋବେରେ ଥିବା କାୱାସାକି ବୃହତ ଶିଳ୍ପ ପ୍ରକଳ୍ପକୁ ଗସ୍ତ କରିବୁ । ସେଠାରେ ଦ୍ରୁତ ରେଳବାଇ ଉପକରଣ ନିର୍ମାଣ କରାଯାଉଛି । ଭାରତ ଓ ଜାପାନ ମଧ୍ୟରେ ଦୃତ ରେଳସେବା ସହଯୋଗ ଆମ ସହଯୋଗର ଏକ ଉଜ୍ୱଳ ଉଦାହରଣ । ଏହା କେବଳ ଆମର ବାଣିଜ୍ୟ ଓ ନିବେଶ ସମ୍ପର୍କକୁ ପ୍ରୋତ୍ସାହିତ କରିବ ନାହିଁ ବରଂ ଭାରତରେ ଦକ୍ଷ ନିଯୁକ୍ତି ସୁଯୋଗ ସୃଷ୍ଟି କରିବ । ଏହା ଆମର ‘ମେକ୍ ଇନ୍ ଇଣ୍ଡିଆ’ ମିଶନକୁ ପ୍ରୋତ୍ସାହନ ଓ ଭିତ୍ତିଭୂମିକୁ ବଳ ଦେବ ।
ଶ୍ରୀ ମଦନ ଲାଲ ଖୁରାନାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଦିଲ୍ଲୀର ପୂର୍ବତନ ମୁଖ୍ୟମନ୍ତ୍ରୀ ଶ୍ରୀ ମଦନ ଲାଲ ଖୁରାନାଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ମଦନ ଲାଲ ଖୁରାନା ଜୀଙ୍କ ବିୟୋଗରେ ମୁଁ ଦୁଃଖିତ । ସେ ଦିଲ୍ଲୀର ପ୍ରଗତି ନିମନ୍ତେ ବିଶେଷ କରି ଉନ୍ନତ ଭିତ୍ତିଭୂମି ନିଶ୍ଚିତ କରିବା ପାଇଁ ଅକ୍ଳାନ୍ତ ପରିଶ୍ରମ କରିଥିଲେ । ସେ ଉଭୟ ଦିଲ୍ଲୀ ସରକାର ଏବଂ କେନ୍ଦ୍ର ପାଇଁ ନିଜକୁ ଜଣେ କଠିନ ପରିଶ୍ରମୀ ଏବଂ ଲୋକପ୍ରିୟ ପ୍ରଶାସକ ଭାବେ ପ୍ରତିପାଦିତ କରିଥିଲେ । ଦିଲ୍ଲୀରେ ବିଜେପିକୁ ସେ ଯେପରି ଭାବେ ଶକ୍ତିଶାଳୀ କରି ଗଢ଼ିଥିଲେ ସେଥିପାଇଁ ଶ୍ରୀ ମଦନ ଲାଲ ଖୁରାନା ସବୁବେଳେ ମନେରହିବେ । ଦେଶ ବିଭାଜନ ପରେ ଦିଲ୍ଲୀରେ ଶରଣାର୍ଥୀମାନଙ୍କ ସେବା ଦିଗରେ ସେ ଦୃଢ଼ ପ୍ରୟାସ କରିଥିଲେ । ତାଙ୍କ ପରିବାର ଏବଂ ସମର୍ଥକମାନଙ୍କୁ ମୁଁ ଗଭୀର ସମବେଦନା ଜ୍ଞାପନ କରୁଛି ।”
ବାଗିଶ ଶାସ୍ତ୍ରୀ ଭାବେ ଜଣାଶୁଣା ସଂସ୍କୃତ ବ୍ୟାକରଣାଚାର୍ଯ୍ୟ ପ୍ରଫେସର ଭଗୀରଥ ପ୍ରସାଦ ତ୍ରିପାଠୀଙ୍କ ନିଧନରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାଗିଶ ଶାସ୍ତ୍ରୀ ଭାବେ ଜଣାଶୁଣା ସଂସ୍କୃତ ବ୍ୟାକରଣାଚାର୍ଯ୍ୟ ପ୍ରଫେସର ଭଗୀରଥ ପ୍ରସାଦ ତ୍ରିପାଠୀଙ୍କ ନିଧନରେ ଗଭୀର ଶୋକବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି: ‘‘ପ୍ରଫେସର ଭଗୀରଥ ପ୍ରସାଦ ତ୍ରିପାଠୀ ‘ବାଗିଶ ଶାସ୍ତ୍ରୀ’ ଆଧୁନିକ ବୈଜ୍ଞାନିକ ପଦ୍ଧତିଗୁଡ଼ିକର ଉପଯୋଗ କରି ଯୁବକଯୁବତୀଙ୍କ ମଧ୍ୟରେ ସଂସ୍କୃତକୁ ଲୋକପ୍ରିୟ କରାଇବାରେ ଅମୂଲ୍ୟ ଯୋଗଦାନ ଦେଇଛନ୍ତି । ସେ ଅତ୍ୟନ୍ତ ଜ୍ଞାନୀ ଓ ବିଦ୍ୱାନ ଥିଲେ । ତାଙ୍କ ପରଲୋକରେ ଅତ୍ୟନ୍ତ ମର୍ମାହତ । ତାଙ୍କ ପରିବାର ଓ ପରିଜନ ପ୍ରତି ମୋର ସମବେଦନା । ଓମ୍ ଶାନ୍ତି । ’’
ଜାପାନ ଗସ୍ତବେଳେ ଭୋଜିସଭାରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ମହାମହିମ ପ୍ରଧାନମନ୍ତ୍ରୀ ଶିଞ୍ଜୋ ଆବେ, ବିଶିଷ୍ଟ ଅତିଥିଗଣ ଦେବୀ ଓ ସଜ୍ଜନ କୋନବାନ୍ ୱା! ପ୍ରଧାନମନ୍ତ୍ରୀ ଭାବେ ମୁଁ ଜାପାନକୁ ଦ୍ୱିତୀୟ ଥର ଗସ୍ତରେ ଆସିଥିବାରୁ ନିଜକୁ ଗୌରବାନ୍ଵିତ ଅନୁଭବ କରୁଛି । ଜାପାନୀ ଲୋକଙ୍କ ଉର୍ତ୍ସଗ ଓ ସାମର୍ଥ୍ୟ, ଉତ୍ସାହ ଓ ଜୀବନ ଶକ୍ତି ତଥା ଉପଲବ୍ଧିକୁ ଭାରତୀୟ ଲୋକମାନେ ବହୁଳ ପ୍ରଶଂସା କରନ୍ତି । ଜାପାନର ଅନୁଭୂତିରୁ ଅନେକ କିଛି ଶିକ୍ଷା ଓ ଗ୍ରହଣ କରିବାର ଅଛି । ଭାରତ ଓ ଜାପାନ ମଧ୍ୟରେ ଦୀର୍ଘକାଳ ଧରି ଘନିଷ୍ଠ ଓ ବନ୍ଧୁତ୍ୱ ସମ୍ପର୍କ ରହି ଆସିଛି । ଆମର ସମାଜର ନିବିଡ଼ ସମ୍ବନ୍ଧର ମୂଳଦୁଆ ମଧ୍ୟ ହିନ୍ଦୁ ଓ ବୌଦ୍ଧ ଧର୍ମର ଚିନ୍ତାଧାରାରେ ରହିଛି । ଆମେ ଉଭୟ ଅର୍ଥବ୍ୟବସ୍ଥାର ଅଭିବୃଦ୍ଧି ଓ ଆମର ସଭ୍ୟତାର ମୂଲ୍ୟବୋଧକୁ ସଂରକ୍ଷିତ ରଖିବାର ଆବଶ୍ୟକତା ମଧ୍ୟରେ ସନ୍ତୁଳନ କାଏମ କରିଛୁ । ଉନ୍ମୁକ୍ତତା, ଗଣତନ୍ତ୍ର, ଆଇନର ଅନୁଶାସନକୁ ସମ୍ମାନ ଓ ସମାନ ମୂଲ୍ୟବୋଧ ହିଁ ଆମର ସମ୍ପର୍କକୁ ସୁଦୃଢ଼ କରିଛି । ଆର୍ଥିକ ଓ ରଣନୀତିକ ପ୍ରସଙ୍ଗରେ ସମାନ ଆଭିମୁଖ୍ୟ ବୃଦ୍ଧି ପାଇବା ଏବେ ଆମର ସ୍ୱତନ୍ତ୍ର ରଣନୀତି ଓ ଆନ୍ତର୍ଜାତିକ ଭାଗିଦାରୀତାକୁ ରେଖାଙ୍କିତ କରିଛି । ଆହୁରି ମଧ୍ୟ ଅନେକ କିଛି ଅଛି ଯାହାକୁ ଆମେ ଘନିଷ୍ଠ ସହଯୋଗୀ ଭାବେ ମିଶି କରିପାରିବା, ନା କେବଳ ଆମ ସମାଜର ଫାଇଦା ପାଇଁ ବରଂ ଏହି ଅଂଚଳ ଓ ସମଗ୍ର ବିଶ୍ୱ ନିମନ୍ତେ କରିହେବ । ଆମର ଭାଗିଦାରୀ ଆମ କ୍ଷେତ୍ର/ଅଚଂଳରେ ସୁଆଲୋଚନା ଓ ସୁପଡ଼ୋଶୀ ହେବାକୁ ପ୍ରୋତ୍ସାହିତ କରାଉଛି । ବର୍ତ୍ତମାନ ସମୟରେ ଆମେ ମିଳିତ ଭାବେ ସମ୍ମୁଖୀନ ହେଉଥିବା ଚାଲେଞ୍ଜ ଓ ସୁଯୋଗକୁ ଏକାଠି ମିଶି କରି ମୁକାବିଲା କରିବାରେ ଆମର ସାମର୍ଥ୍ୟ ରହିଛି । ଆଉ ଏକାଠି ଆନ୍ତର୍ଜାତିକ ସମୁଦାୟ ସହ ମିଶି ଆମେ ନିଶ୍ଚିତ ଭାବେ ବୃଦ୍ଧି ପାଉଥିବା କଠୋରପନ୍ଥୀ, ଉଗ୍ରବାଦ ଓ ଆତଙ୍କବାଦର ବିପଦକୁ ମୁକାବିଲା କରିପାରିବା । ବନ୍ଧୁଗଣ ଜାପାନ ସର୍ବଦା ଭାରତର ଆର୍ଥିକ ସମୃଦ୍ଧି, ଭିତ୍ତିଭୂମି ବିକାଶ, ସାମର୍ଥ୍ୟ ଗଠନ ଓ ଜ୍ଞାନକୌଶଳ ଉନ୍ନତିକରଣର ଯାତ୍ରାରେ ମୂଲ୍ୟବାନ ସହଯୋଗୀ ରହି ଆସିଛି । ଆମ ସହଯୋଗର ପରିମାପକ ଓ ସମ୍ଭାବନା ବିବିଧ କ୍ଷେତ୍ରକୁ ସମ୍ପ୍ରସାରିତ ହୋଇଛି । ଆମର ଆର୍ଥିକ ସମ୍ବନ୍ଧ କ୍ରମାଗତ ଭାବେ ସମୃଦ୍ଧ ହେବାରେ ଲାଗିଛି । ବାଣିଜ୍ୟ ସମ୍ବନ୍ଧ କ୍ରମାଗତ ଭାବେ ବଢ଼ୁଛି ଆଉ ଜାପାନରୁ ନିବେଶ ମଧ୍ୟ ବଢ଼ିବାରେ ଲାଗିଛି । ଜାପାନୀ କମ୍ପାନୀଗୁଡ଼ିକ ଆମର ଧ୍ଵଜାଧାରୀ(Flagship) ବିକାଶ ପ୍ରୟାସରେ ସାମିଲ ହୋଇ ଅଧିକ ଲାଭାନ୍ୱିତ ହେଉଛନ୍ତି । ବଦଳରେ ଆମେ ମଧ୍ୟ ଜ୍ଞାନକୌଶଳ ଓ ଉଦ୍ଭାବନରେ ଅତୁଳନୀୟ ନେତୃତ୍ୱର ମାନ୍ୟତା ପାଇଥିବା ଜାପାନଠାରୁ ଅନେକ କିଛି ପାଉଛୁ । ଆମର ସମ୍ବନ୍ଧର ଏକ ସ୍ୱାଗତପୂର୍ଣ୍ଣ ବୈଶିଷ୍ଟ୍ୟ ହେଉଛି ଭାରତର ବିଭିନ୍ନ ରାଜ୍ୟ ଓ ଜାପାନର ଅନେକ ପ୍ରାନ୍ତ ମଧ୍ୟରେ ସମ୍ପର୍କ ଓ ସହଯୋଗିତା ବଢ଼ିବାରେ ଲାଗିଛି । ଏହା ହିଁ ଆମେ ଜାପାନକୁ ବିଶ୍ୱରେ ସର୍ବାଧିକ ପ୍ରାଥମିକତା ଦେଇଥିବାକୁ ଦର୍ଶାଉଛି । ଆମର ଲୋକମାନେ ପରସ୍ପର ପ୍ରତି ସଦ୍ଭାବନା ଓ ସହମତିଭିତ୍ତିକ କୃତଜ୍ଞତା ଜଣାଇବା ହିଁ ଆମର ସମ୍ପର୍କକୁ ସମୃଦ୍ଧ କରାଇଛି । ଆଉ ଏହା ଅଧିକ ସମର୍ଥ ହୋଇଛି ମହାମହିମ ଆବେଙ୍କ ଦୃଢ଼ ନେତୃତ୍ୱ ଦ୍ୱାରା । ଗତ ଦୁଇବର୍ଷ ମଧ୍ୟରେ ଆଜି ମୋର ତାଙ୍କ ସହ ଅଷ୍ଟମ ଥର ବୈଠକ । ଆମେ ଆମର ଶିଖର ବୈଠକର ଅନେକ ସଫଳତାର ଖୁସି ପାଳନ କରୁଛୁ । ମୋ ପାଇଁ ଓ ମୋର ପ୍ରତିନିଧି ଦଳକୁ ଭବ୍ୟ ସ୍ୱାଗତ ଓ ଉକୃଷ୍ଟ ବନ୍ଦୋବସ୍ତ କରିଥିବାରୁ ପ୍ରଧାନମନ୍ତ୍ରୀ ଆବେ ଓ ଜାପାନ ସରକାରଙ୍କ ପ୍ରତି ମୁଁ ହାର୍ଦ୍ଦିକ କୃତଜ୍ଞତା ଜଣାଉଛି । ଏଥିରେ ସନ୍ଦେହ ନାହିଁ ଯେ ଆମର ଲକ୍ଷ୍ୟ ପରସ୍ପର ସହ ଜଡ଼ିତ । ଭାରତ-ପ୍ରଶାନ୍ତ ମହାସାଗର ଜଳ ଜାପାନର ତଟକୁ ଛୁଉଁଥିବା ବେଳେ ଭାରତର ଉପକୂଳରେ ଲହଡ଼ି ଭାଙ୍ଗୁଛି । ତେଣୁ ଆସନ୍ତୁ ଏକାଠି ମିଶି ଶାନ୍ତି, ସମୃଦ୍ଧି ଓ ବିକାଶ ପାଇଁ କାର୍ଯ୍ୟ କରିବା । ଦେବୀ ଓ ସଜ୍ଜନ ମୁଁ ଏବେ ଶୁଭକାମନା ଜଣାଉଛି : ଜାପାନର ସମ୍ରାଟ ଓ ସାମ୍ରାଜ୍ଞୀଙ୍କ ଉତ୍ତମ ସ୍ୱାସ୍ଥ୍ୟ ଓ ବ୍ୟକ୍ତିଗତ କୁଶଳତା ପାଇଁ, ପ୍ରଧାନମନ୍ତ୍ରୀ ଶିଞ୍ଜୋ ଆବେଙ୍କ ଅଧିକ ସଫଳତା ପାଇଁ, ଜାପାନର ବନ୍ଧୁବତ୍ସଳ ଲୋକଙ୍କ ପାଇଁ ଓ ଆଜି ରାତିରେ ଏଠି ଉପସ୍ଥିତ ପ୍ରତ୍ୟେକଙ୍କୁ । ଭାରତ ଓ ଜାପାନ ମଧ୍ୟରେ ଅତୁଟ ବନ୍ଧୁତ୍ୱ ପାଇଁ । ବହୁତ ବହୁତ ଧନ୍ୟବାଦ
ଲିସବନଠାରେ ପ୍ରଧାନମନ୍ତ୍ରୀଙ୍କ ଚମ୍ପାଲିମାଉଦ ନ୍ୟାସ ପରିଦର୍ଶନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓ ପର୍ତ୍ତୁଗାଲ ପ୍ରଧାନମନ୍ତ୍ରୀ ଆଣ୍ଟୋନିଓ କୋଷ୍ଟା ଲିସବନସ୍ଥିତ ଚମ୍ପାଲିମାଉଦ ନ୍ୟାସ ପରିଦର୍ଶନ କରିଛନ୍ତି । ଚମ୍ପାଲିମାଉଦ ନ୍ୟାସ ଏକ ଘରୋଇ ବାୟୋମେଡିକାଲ ଗବେଷଣା ପ୍ରତିଷ୍ଠାନ । ଏଠାରେ ଅତ୍ୟାଧୁନିକ କ୍ୟାନସର ଗବେଷଣା କରାଯାଉଛି ଏବଂ ଏ ସଂକ୍ରାନ୍ତ ଗବେଷଣାଲବଧ ଜ୍ଞାନକୌଶଳ ସମ୍ପର୍କୀତ ତଥ୍ୟାବଳୀ ଯୋଗାଇ ଦିଆଯାଉଛି । ମେଡିକାଲ କେୟାର କ୍ଷେତ୍ରରେ ପୂର୍ଣ୍ଣାଙ୍ଗ ଗବେଷଣାର ସୁଯୋଗ ରହିଛି । ରୋଗୀମାନଙ୍କ ଦୈନନ୍ଦିନ ଚିକିତ୍ସା ସହ ଏକ ସବୁଜ ବାତାବରଣ ମଧ୍ୟରେ ଯାହାକି ପ୍ରକୃତି ସଙ୍ଗେ ଅଙ୍ଗାଙ୍ଗୀ ଭାବେ ଜଡିତ, ସେହିଭଳି ପରିବେଶରେ ସେଠାରେ ଗବେଷଣା ଓ ଅଭିନବ କୌଶଳ/ ନବସୃଜନ ଜନିତ ଅଧ୍ୟୟନ କରାଯାଇଥାଏ । ଏହି କେନ୍ଦ୍ରର ଗଠନ ଢ଼ାଂଚା ଏକ ଗ୍ରୀଷ୍ମମଣ୍ଡଳୀୟ ଉଦ୍ୟାନ ସଦୃଶ ଯେଉଁଠାରେ ଅନ୍ତେଃବାସୀମାନେ ନଦୀ ଓ ସମୁଦ୍ରର ଶୋଭା ଉପଭୋଗ କରିପାରିବେ, ପ୍ରଚୁର ସୂର୍ଯ୍ୟକିରଣ ପାଇପାରିବେ । ସର୍ବୋପରି ଏହି କେନ୍ଦ୍ରର ନିର୍ମାତା ହେଲେ ସୁପ୍ରସିଦ୍ଧ ଭାରତୀୟ ସ୍ଥପତି ଚାର୍ଲସ କୋରିଆ । ଭାରତ ଓ ପର୍ତ୍ତୁଗାଲ ମଧ୍ୟରେ ଅନେକ ସାଦୃଶ୍ୟ ଓ ସମ୍ମିଶ୍ରଣର ଉଦାହରଣ ହେଲା ଏହି ନ୍ୟାସ କେନ୍ଦ୍ର । କର୍କଟରୋଗ ଚିକିତ୍ସା ଓ ଗବେଷଣା ନିମନ୍ତେ ଏହି ନ୍ୟାସ ସମର୍ପିତ । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ସମ୍ପୂର୍ଣ୍ଣ ସ୍ୱାସ୍ଥ୍ୟ ଉପରେ ଯେଉଁ ଗୁରୁତ୍ୱ ଆରୋପ କରିଥାନ୍ତି, ତାହାର ଏହା ଏକ ସୁନ୍ଦର ଉଦାହରଣ । ଏଠାରେ କର୍କଟରୋଗରେ ପୀଡିତ ବ୍ୟକ୍ତିମାନଙ୍କୁ ଏକ ସୁନ୍ଦର ଉଦାହରଣ ଉପାୟରେ ଚିକିତ୍ସା କରାଯାଇଥାଏ । ରୋଗୀମାନେ ପ୍ରକୃତି ସହ ଓତଃପ୍ରୋତ ଭାବେ ଜଡିତ ହୋଇପଡିଥାନ୍ତି । ସେହିଭଳି ପରିବେଶରେ ସେମାନଙ୍କୁ କେମୋଥେରାପି ଠାରୁ ଆରମ୍ଭ କରି ଅନ୍ୟାନ୍ୟ ଅତ୍ୟାଧୁନିକ ଉପାୟରେ ମେଡିକାଲ ଚିକିତ୍ସା କରାଯାଇଥାଏ । 2007 ମସିହାରେ ଏହି ନ୍ୟାସ ପକ୍ଷରୁ ଆଣ୍ଟୋନିଓ ଚମ୍ପାଲିମାଉଦ ଭିଜନ ପୁରସ୍କାର ପ୍ରଦାନ କରାଯାଇଛି ଯାହା ଚକ୍ଷୁ ଚିକିତ୍ସା ଓ ଦୃଷ୍ଟିଶକ୍ତି କ୍ଷେତ୍ରରେ ଉଚ୍ଚତର ଗବେଷଣା ଓ ଅବଦାନ ପାଇଁ ଉଦ୍ଦିଷ୍ଟ । ପ୍ରଥମ ବର୍ଷ ଏହି ପୁରସ୍କାର, ଭାରତର ବିଶିଷ୍ଟ ଚକ୍ଷୁ ଚିକିତ୍ସା ପ୍ରତିଷ୍ଠାନ, ଅରବିନ୍ଦ ଆଇକେୟାର ସିଷ୍ଟମକୁ ପ୍ରଦାନ କରାଯାଇଥିଲା । ଏହି ନ୍ୟାସରେ ବିଶ୍ୱର 42 ଟି ରାଷ୍ଟ୍ରର ପ୍ରାୟ 300 ରୁ ଊର୍ଦ୍ଧ୍ଵ ଗବେଷକ କାର୍ଯ୍ୟରତ । ସେମାନଙ୍କ ମଧ୍ୟରୁ ତିନିଜଣ ହେଲେ ଭାରତୀୟ । ହାଇଦ୍ରାବାଦର ପ୍ରସାଦ ଇନଷ୍ଟିଚ୍ୟୁଟ ସହ ଚମ୍ପାଲିମାଉଦ ନ୍ୟାସର ଆନୁଷ୍ଠାନିକ ସହବନ୍ଧନ ରହିଛି । ଚମ୍ପାଲିମାଉଦ ପ୍ରତିଷ୍ଠାନରେ ଚିକିତ୍ସିତ ହେଉଥିବା ଦରିଆପାରି କ୍ୟାନସର ରୋଗୀଙ୍କ ମଧ୍ୟରୁ ସର୍ବାଧିକ ହେଲେ ଭାରତୀୟ ନାଗରିକ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଏହି ପ୍ରତିଷ୍ଠାନ ପରିଦର୍ଶନ କରିବା ଅବସରରେ ସେଠାରେ ଗବେଷଣାରତ ଭାରତୀୟ ଗବେଷକଙ୍କ ସହ ଭାବ ବିନିମୟ କରିଥିଲେ ।
ପ୍ରଧାନମନ୍ତ୍ରୀ ଆଗାମୀ ଦୁଇଦିନ ମଧ୍ୟରେ ଗସ୍ତ କରିବେ ଦୁଇଟି ରାଜ୍ୟ ଓ ଦୁଇ କେନ୍ଦ୍ରଶାସିତ ଅଂଚଳ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଗାମୀ ଦୁଇଦିନ ମଧ୍ୟରେ ଦୁଇଟି ରାଜ୍ୟ – ଗୁଜରାଟ ଓ ତାମିଲନାଡୁ ଏବଂ ଦୁଇଟି କେନ୍ଦ୍ରଶାସିତ ଅଂଚଳ ଦାମନ ଏବଂ ଡିୟୁ ତଥା ପୁଡୁଚେରୀ ଗସ୍ତ କରିବାର କାର୍ଯ୍ୟକ୍ରମ ରହିଛି । ପ୍ରଧାନମନ୍ତ୍ରୀ ଶନିବାର ଦିନ ଦାମନ ଠାରେ ପହଂଚି ସେଠାରେ ବିଭିନ୍ନ ବିକାଶ ପରିଯୋଜନାର ଶୁଭାରମ୍ଭ କରିବା ସଙ୍ଗେ ସଙ୍ଗେ ପ୍ରମୁଖ ଅଧିକାରୀଙ୍କ ସହ ବିଭିନ୍ନ ଯୋଜନାର ଲାଭାର୍ଥୀମାନଙ୍କୁ ପ୍ରମାଣପତ୍ର ପ୍ରଦାନ କରିବେ । ସେ ଏକ ସାଧାରଣ ସଭାକୁ ମଧ୍ୟ ସମ୍ବୋଧିତ କରିବେ । ପ୍ରଧାନମନ୍ତ୍ରୀ ଏହାପରେ ତାମିଲନାଡୁ ଗସ୍ତ କରି ଚେନ୍ନାଇଠାରେ ରାଜ୍ୟ ସରକାରଙ୍କର କଲ୍ୟାଣକାରୀ ଯୋଜନା ଆମ୍ମା ଦୁଇ ଚକିଆ ଯୋଜନାର ଉଦ୍ଘାଟନ ଉତ୍ସବରେ ଯୋଗଦେବେ । ଋବିବାରଦିନ ପ୍ରଧାନମନ୍ତ୍ରୀ ପୁଡୁଚେରୀ ଗସ୍ତ କରିବାର କାର୍ଯ୍ୟକ୍ରମ ରହିଛି । ସେଠାରେ ଅରବିନ୍ଦ ଆଶ୍ରମ ଯାଇ ଶ୍ରୀ ଅରବିନ୍ଦଙ୍କୁ ପୁଷ୍ପମାଲ୍ୟ ଅର୍ପଣ କରିବେ । ଅରବିନ୍ଦ ଅନ୍ତର୍ଜାତୀୟ ଶିକ୍ଷା କେନ୍ଦ୍ରର ଛାତ୍ରଛାତ୍ରୀମାନଙ୍କ ସହ ମଧ୍ୟ ସେ ଆଲୋଚନା କରିବେ । ଅରୋଭିଲର ସୁବର୍ଣ୍ଣ ଜୟନ୍ତୀ ଉପଲକ୍ଷେ ପ୍ରଧାନମନ୍ତ୍ରୀ ଏକ ସ୍ମାରକୀ ଡାକ ଟିକଟ ଉନ୍ମୋଚନ କରିବେ । ପ୍ରଧାନମନ୍ତ୍ରୀ ଏହି ଅବସରରେ ପୁଡୁଚେରୀଠାରେ ଏକ ସାଧାରଣ ସଭାକୁ ସମ୍ବୋଧିତ କରିବେ । ରବିବାର ସଂଧ୍ୟାରେ ପ୍ରଧାନମନ୍ତ୍ରୀ ଗୁଜରାଟର ସୁରଟଠାରେ ‘ରନ୍ ଫର ନିଉ ଇଣ୍ଡିଆନ ମାରାଥନ’କୁ ପତାକା ଦେଖାଇ ଶୁଭାରମ୍ଭ କରିବେ ।
ସମ୍ବିଧାନ ଦିବସ ପାଳନ ଅବସରରେ ପୁସ୍ତକ ଉନ୍ମୋଚନ ଉତ୍ସବରେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସଂସଦର ସମ୍ମିଳନୀ କକ୍ଷରେ ସମ୍ବିଧାନ ଦିବସ ପାଳନ ନିମନ୍ତେ ଅନୁଷ୍ଠିତ ଏକ ଉତ୍ସବରେ ଯୋଗଦାନ କରିଛନ୍ତି । ଏହି ଅବସରରେ ଦୁଇଟି ପୁସ୍ତକ- ‘ଭାରତୀୟ ସମ୍ବିଧାନର ସଂଶୋଧିତ ସଂସ୍କରଣ’ ଓ ‘ସମ୍ବିଧାନ ନିର୍ମାଣ’ର ଉନ୍ମୋଚନ କରାଯାଇଥିଲା । ଏହି ଉତ୍ସବରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଥିଲେ, ୨୦୧୫ରୁ ନଭେମ୍ବର ୨୬କୁ ସମ୍ବିଧାନ ଦିବସ ରୂପେ ପାଳନ କରାଯାଇଆସୁଛି । ସେ କହିଥିଲେ ଯେ ପିଢୀ ପରେ ପୀଢ଼ି ସମ୍ବିଧାନ ସହିତ ଭଲ ଭାବେ ପରିଚିତ ହେବା ଉଚିତ ଓ ସାମ୍ପ୍ରତିକ ପ୍ରସଙ୍ଗରେ ଏହାର ଉପଯୋଗ କରିବା ଉଚିତ । ପ୍ରଧାନମନ୍ତ୍ରୀ ମତ ଦେଇଥିଲେ ଯେ, ଯେତେବେଳେ ସମ୍ବିଧାନ କଥା ପଡ଼େ, ସେତେବେଳେ ଆମେ ବାବାସାହେବ ଆମ୍ବେଦକରଙ୍କୁ ମନେ ପକାଇଥାଉ । ଆମେ ସମ୍ବିଧାନର ତତ୍ତ୍ୱ ସହ ଜଡ଼ିତ ହେବା ଏବଂ ଆମର ଅଧିକାର ଓ କର୍ତ୍ତବ୍ୟବୋଧ ମଧ୍ୟରେ ସନ୍ତୁଳନ ରକ୍ଷା କରିବା ଆବଶ୍ୟକ । ସମ୍ବିଧାନର ଗୁରୁତ୍ୱ ସମ୍ବନ୍ଧରେ ଆଲୋକପାତ କରି ପ୍ରଧାନମନ୍ତ୍ରୀ କହିଛନ୍ତି, ନଭେମ୍ବର ୨୬ ବ୍ୟତିରେକ ଜାନୁଆରୀ ୨୬ (ଜନରାଜ୍ୟ ଦିବସ)କୁ ପାଳନ କରାଯାଇ ପାରିନଥାନ୍ତା । ଦୁର୍ନୀତି ଓ କଳାଧନ ବିପକ୍ଷ ସଂଗ୍ରାମରେ ସାଧାରଣ ନାଗରିକ ଆଜି ଜଣେ ସୈନିକ ସାଜିଛି । ଅର୍ଥ ବିନିମୟ ପାଇଁ ଯଥା ସମ୍ଭବ ଡିଜିଟାଲ ପଦ୍ଧତିର ବ୍ୟବହାର ପାଇଁ ସେ ଜନସାଧାରଣଙ୍କୁ ଉତ୍ସାହିତ କରିଥିଲେ । ଏହାଫଳରେ ସ୍ୱଚ୍ଛତା ବୃଦ୍ଧି ପାଇବ ବୋଲି ସେ ମତ ଦେଇଥିଲେ । ସେ ନିଶ୍ଚିତ କରିଥିଲେ ଯେ, ପ୍ରତ୍ୟେକ ବ୍ୟକ୍ତି ତାର ଅର୍ଥ ବ୍ୟୟ କରିବା ନେଇ ଅଧିକାର ରହିଛି ଏବଂ କେହି ତାଠାରୁ ତାର ଅର୍ଥକୁ କାଢି ନେଇପାରିବେ ନାହିଁ ବୋଲି ପ୍ରଧାନମନ୍ତ୍ରୀ କହିଥିଲେ ।
ଯୁଗ୍ମ ସଚିବସ୍ତରୀୟ ଏବଂ ତଦୁର୍ଦ୍ଧ୍ଵ ପାହ୍ୟାର ପଦବୀ ସୃଷ୍ଟି, ଉଚ୍ଛେଦ ଏବଂ ପାହ୍ୟାବୃଦ୍ଧି ଜରିଆରେ ଭାରତୀୟ ଖଣି ବ୍ୟୁରୋର ପୁନର୍ଗଠନ ପ୍ରସ୍ତାବକୁ କ୍ୟାବିନେଟ ଅନୁମୋଦନ

ଭାରତୀୟ ଖଣି ବ୍ୟୁରୋ (ଆଇବିଏମ)ର ପୁନର୍ଗଠନ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଯୁଗ୍ମ ସଚିବ ସ୍ତରୀୟ ଏବଂ ତଦୁର୍ଦ୍ଧ୍ଵ ପାହ୍ୟାର ପଦବୀ ସୃଷ୍ଟି, ଉଚ୍ଛେଦ ଏବଂ ପାହ୍ୟାବୃଦ୍ଧି ଜରିଆରେ ଏହି ପୁନର୍ଗଠନ କରାଯିବ । ତେବେ ଭାରତୀୟ ଖଣି ବ୍ୟୁରୋ ମୋଟ କ୍ୟାଡର କ୍ଷମତାକୁ ବର୍ତ୍ତମାନର 1477 ମଧ୍ୟରେ ରଖାଯାଇଛି । ପୁନର୍ଗଠନ ଫଳରେ ଆଇବିଏମ ପ୍ରଭାବୀ ଢଙ୍ଗରେ ନିଜର ଦାୟିତ୍ୱ ତୁଲାଇପାରିବ । ଯାହା ଖଣିଜ ଦ୍ରବ୍ୟର ନିୟନ୍ତ୍ରଣ ବ୍ୟବସ୍ଥାରେ ସଂସ୍କାର ଏବଂ ପରିବର୍ତ୍ତନ ଆଣିବାରେ ଏହା ସହାୟକ ହୋଇପାରିବ । ଖଣିଜ ଦ୍ରବ୍ୟ ନିୟନ୍ତ୍ରଣ ଏବଂ ବିକାଶରେ ଏହାର ପ୍ରଭାବକୁ ବୃଦ୍ଧି କରିବା ଲାଗି ଆଇଟି ଏବଂ ମହାକାଶ ପ୍ରଯୁକ୍ତିର ଉପଯୋଗ ନିମନ୍ତେ ଏହା ଆଇବିଏମକୁ କ୍ଷମତା ପ୍ରଦାନ କରିବ । ଆହୁରି, ଏହା ସଂସ୍ଥାର ପରିଚାଳନାରେ ନିଷ୍ପତ୍ତି ନେବା ଏବଂ ଉତ୍ତରଦାୟିତ୍ୱ ବୃଦ୍ଧି କରିବାରେ ସହାୟକ ହୋଇପାରିବ । ପ୍ରଭାବ -ଏହି ପ୍ରସ୍ତାବ ଦ୍ୱାରା ବୈଷୟିକ ପେସାଦାରଙ୍କ ପାଇଁ ପ୍ରତ୍ୟକ୍ଷ ନିଯୁକ୍ତି ସୁଯୋଗ ସୃଷ୍ଟି ହେବ । ଏଥିସହିତ ସେମାନେ ଖଣିଜ କ୍ଷେତ୍ରରେ ଯୋଗଦାନ ଲାଗି ଉଚ୍ଚସ୍ତରୀୟ ଦାୟିତ୍ୱ ପାଇପାରିବେ । ସାମଗ୍ରୀକ ଭାବେ ଏହି କ୍ଷେତ୍ରରେ ଅଧିକ ନିଯୁକ୍ତିର ସମ୍ଭାବନା ସୃଷ୍ଟି ହେବ । ଆଇବିଏମର ଉନ୍ନତ ଏବଂ ପରବର୍ଦ୍ଧିତ ପ୍ରଦର୍ଶନ ଖଣି ଖନନ କ୍ଷେତ୍ରକୁ ଲାଭାନ୍ୱିତ କରିବ । ବିବରଣୀ :-ପାହ୍ୟାବୃଦ୍ଧି, ସୃଷ୍ଟି ଏବଂ ଉଚ୍ଛେଦ ହେବାକୁ ଥିବା ଆଇବିଏମର ଯୁଗ୍ମ ସଚିବସ୍ତରୀୟ ଏବଂ ତଦୁର୍ଦ୍ଧ୍ଵ ପାହ୍ୟାର କେତେକ ପଦବୀ ମଧ୍ୟରେ ରହିଛି : – ଲେଭଲ 15ସ୍ତରରେ ଗୋଟିଏ ମୁଖ୍ୟ ଖଣି ନିୟନ୍ତ୍ରକ ପଦବୀ ଏବଂ ଲେଭଲ 14 ସ୍ତରରେ 3ଟି ଖଣି ନିୟନ୍ତ୍ରକ ପଦବୀ ସୃଷ୍ଟି; 11ଟି ପଦବୀର ପାହ୍ୟାବୃଦ୍ଧି: ସେଥିମଧ୍ୟରେ ରହିଛି ଲେଭଲ 15ରୁ 16 ପର୍ଯ୍ୟନ୍ତ ଗୋଟିଏ ସାଧାରଣ ନିୟନ୍ତ୍ରକ ପଦବୀ, ଲେଭଲ 14ରୁ 15 ପର୍ଯ୍ୟନ୍ତ 2ଟି ମୁଖ୍ୟ ଖଣି ନିୟନ୍ତ୍ରକ ଓ ନିର୍ଦ୍ଦେଶକ ପଦବୀ ଏବଂ ଲେଭଲ 13 ଏରୁ 14 ପର୍ଯ୍ୟନ୍ତ ଆଠଟି ପଦବୀର ପାହ୍ୟାବୃଦ୍ଧି (5ଟି ପଦବୀ ଖଣି ନିୟନ୍ତ୍ରକ, 1ଟି ମୁଖ୍ୟ ଖଣି ଅର୍ଥନୀତିଜ୍ଞ, ମୁଖ୍ୟ ଖଣିଜ ପଥର ଡ୍ରେସିଂ ଅଧିକାରୀ ଏବଂ ମୁଖ୍ୟ ଖଣିଜ ଖନନ ଭୂବିଜ୍ଞାନୀ) ଏବଂ; ପେ-ମାଟ୍ରିକ୍ସରେ ସେବା ଲେଭଲ 14ରେ ଥିବା ଗୋଟିଏ ଭାରତୀୟ ପରିସଂଖ୍ୟାନ ସେବା ଅଧିକାରୀ ସ୍ତରର ଉପ ମହାନିର୍ଦ୍ଦେଶକ (ପରିସଂଖ୍ୟାନ) ପଦବୀ ଉଚ୍ଛେଦ ।